stanford-oval/wikipedia huggingface dataset:
Haavainen paksusuolitulehdus
Tutkiminen > Kuvantaminen

Vatsan natiiviröntgen- tai TT-kuvaus ovat aiheellisia vaikeassa akuutissa haavaisessa koliitissa tai pahenemisvaiheessa paksusuolen puhkeaman (perforaation) ja laajentuman (toksinen megakoolon) tunnistamiseksi. Kaikututkimusta saatetaan käyttää esimerkiksi laskimotukosten seulonnassa vaikean koliitin sairaalahoidossa.
Kuvantamistutkimukset ovat myös oleellisia, jos epäillään Crohnin tautia. Lisäksi sklerosoivan kolangiitin tutkimiseksi tarvitaan magneettikolangiografiaa.
Hoito > Strategia

Haavaista koliittia hoidetaan pääasiassa lääkkeillä ja vaikeissa tapauksissa leikkauksella. Hoidon keskeisenä tavoitteena on haavaisen koliitin haittojen minimoiminen pyrkimällä suolen limakalvon parantumiseen lääkehoidon avulla. Parantuminen vahvistetaan tähystämällä ja kalprotektiiniseurannalla.
Haavaisen koliitin hoitovastuu on usein erikoissairaanhoidon sisätautilääkärillä tai gastroenterologilla. Valtaosa hoidosta voidaan kuitenkin hallinnoida perusterveydenhuollossa, erityisesti
proktiittipotilaiden hoito
mesalatsiinilla remissiossa pysyvien hoito
harvoin glukokortikoideja käyttävien hoito
immunomoduloivalla lääkkeellä pitkään remissiossa pysyvien hoito
lääkehoidon turvakoeseuranta
syövän tähystysseulonta.
IBD-hoitajat ovat keskeisiä koliittipotilaiden hoidossa. Myös vertaistuki, sosiaalityöntekijät ja potilasyhdistykset voivat olla avuksi.
Hoito > Seuranta

Peräsuolta laajempi haavainen koliitti on aihe paksusuolen syövän seulomiselle tähystämällä. Seulontatiheys riippuu taudin vaikeudesta ja liitännäissairauksista. Seulonta aloitetaan noin kahdeksan vuoden jälkeen oireiden alusta ja toistetaan 1–5 vuoden välein. Esimerkiksi PSC-tauti on aihe toistaa tähystys useammin 1–2 vuoden välein. Toistuva lievä dysplasia ja ensimmäinen vaikea dysplasia ovat aiheita leikkaushoidolle. Syöpä voi kehittyä ilman aiempaa dysplasiaa – noin 10–25 %:ssa syövistä ei todeta dysplasiaa muualta suolesta. Noin 16–54 % lievästä dysplasiasta muuttuu vaikeaksi. Noin 20–50 %:lla ilmenee lievän dysplasian jälkeen paksusuolisyöpä 5–10 vuoden kuluessa. Vaikeaan dysplasiaan liittyy noin 40 %:n riski samanaikaisesta syövästä.
Haavaiseen koliittiin liittyvän kohonneen ihosyöpäriskin vuoksi immuunijärjestelmää lamaavaa lääkettä käyttävän iho tarkistetaan vähintään kerran vuodessa.
Haavaisen koliitin aktiivisuutta voidaan seurata verinäytteen hemoglobiinin, soluarvojen ja CRP:n perusteella sekä ulostenäytteen kalprotektiinin perusteella. Oireista haavaista koliittia voidaan seurata myös tähystystutkimuksen avulla, jos epäillään, että taudin aktiivisuudessa ja levinneisyydessä on tapahtunut oleellisia muutoksia.
Haavaisen koliitin lääkehoitoon liittyy usein verikoeseurantaa haittojen varalta. 5-ASA-hoitoon kuuluu veren ALAT-, AFOS- ja kreatiniiniarvojen seuranta, ja atsatiopriini- ja merkaptopuriinihoitoon kuuluu verenkuvan seuranta (kahden viikon välein kahdeksan viikkoa ja kolmen kuukauden välein) ja lääkeaineenvaihduntakoe.
Krooninen aktiivinen suolistotulehdus ja pitkäkestoinen kortikosteroidihoito ovat aiheita osteoporoosin selvittelemiseksi luuntiheysmittauksella. Noin 5–37 %:lla IBD-potilaista on osteoporoosi, mutta tämä on yleisempää Crohnin taudissa.
Hoito > Leikkaushoito

Noin 50 % haavaista koliittia sairastavista saa leikkaushoitoa, yleensä 18–50 vuoden iässä. Tällä potilasryhmällä on useammin varhain todettu, pitkäkestoinen ja laaja-alainen koliitti. (Leikkausmäärät ja näiden syyt ovat jatkuvassa muutoksessa esimerkiksi uusien lääkehoitojen käyttöönoton vuoksi.)
Leikkausaiheita ovat
vaikea jatkuva lääkevasteeton koliitti (noin 60 % leikatuista) – usein kyseessä on vuosien aikana pahentunut krooninen koliitti, jossa kortikosteroidien tarve muuttuu jatkuvaksi ja biologisten lääkkeiden hyöty on loppunut. Puolen vuoden kortikosteroidihoito on leikkausaihe.
syövän esiaste (dysplasia), hoito tai ehkäisy (noin 30 %)
vaikea äkillinen (fulminantti) koliitti – kyseessä voi olla asianmukaiseen lääkehoitoon reagoimaton akuutti koliitti, laajentunut paksusuoli tai suolen puhkeama (perforaatio)
Alle 65-vuotiaille tehdään yleensä paksusuolen poisto (proktokolektomia) ohutsuoli-peräaukkoliitoksella (ileoanaaliliitoksella) ja ohutsuolisäiliöllä. Vanhemmilla käytetään yleensä ohutsuoliavannetta (pääteileostomia).
Yleisin leikkausvaihtoehto on peräaukon säästävä proktokolektomia eli J-pussin teko (IPAA-leikkaus). Tässä leikkauksessa paksusuoli poistetaan kokonaan ja ohutsuolesta tehdään J-kirjaimen muotoinen säiliö. Tämä säiliö yhdistetään peräaukkoon, jolloin ulostaminen tapahtuu luonnollista kautta. Peräaukon sulkijalihasten huono toiminta on este IPAA-leikkaukselle. Joskus voidaan joutua tekemään väliaikainen tai pysyvä avanne. Leikkausta seuraa pitkä kuntoutuminen.
Hoito > Ravitsemushoito

Yleisistä ravitsemussuosituksista poikkeavaa ravitsemushoitoa ei olla toistaiseksi käytetty haavaisen koliitin hoidossa kuin erityistilanteissa. Ravitsemukseen on kuitenkin syytä kiinnittää erityistä huomiota muun muassa liitännäissairauksien vuoksi. Koliittipotilailla esiintyy myös ärtyvän suolen oireyhtymää, joten tähän sopiva ravitsemus voi helpottaa oireita.
Ravintoliuoksilla tehtyä EEN-hoitoa (engl. exclusive enteral nutrition) on käytetty erityistilanteissa lähinnä aikuisten Crohnin taudin pahenemisvaiheen hoidossa. Lasten Crohnin taudin pahenemisvaiheen hoidossa tämän teho vastaa jopa glukokortikoidien tehoa.
Vajaaravitsemus on harvinaista haavaisessa koliitissa, mutta tällaisessa tilanteessa ravitsemusterapia, erityisravintovalmisteet ja harvemmin parenteraalinen ravitsemus voivat tulla tarpeen. D-vitamiinin ja kalsiumin riittävä saanti ehkäisee ainakin kohonnutta osteoporoosiriskiä. Rautalisä suun kautta tai parenteraalisesti voi myös tulla kyseeseen vuotoanemian hoidossa. Tulehdukselliseen suolistosairauteen liittyvää kohonnutta munuaiskivien riskiä voidaan taas ehkäistä riittävällä vedensaannilla, vähäoksalaattisella ruokavaliolla, kalsiumlisällä ja kaliumsitraatilla. Oksalaattipitoisia ruoka-aineita ovat esimerkiksi tee, kolajuomat, pinaatti, raparperi, pähkinät, suklaa ja mansikat.
Erilaisten suolistosairauksien hoitoon on ehdotettu esimerkiksi SCD-ruokavaliota, jossa rajoitetaan kokonaan monien erilaisten ruoka-aineiden ja elintarvikkeiden saantia, kuten pitkäketjuisten ja kompleksisten hiilihydraattien lähteiden saantia (esimerkiksi viljat, peruna, riisi) sekä sokerin, gluteenin ja laktoosin lähteiden saantia. SCD aloitetaan hyvin rajoitetulla viiden päivän aloitusdieetillä, johon kuuluu ainoastaan maustamatonta kanaa, porkkanaa, lisäaineetonta voita, sipulia, kananmunia, kypsiä banaaneja, tuoretta omena- tai rypälemehua ja valkoista kalaa.
Yleisesti ottaen yksilölliset ravintovaikutukset ovat mahdollisia, joten erilaisia ruoka-aineita voidaan vaihtaa toisiin kokeilemalla ja ruoka- ja oirepäiväkirjaa pitämällä. Sairauden ollessa aktiivinen voi osa ruoka-aineista sopia toisia paremmin. Hyvin sopivia voivat olla esimerkiksi peruna, kala, vähärasvainen liha, riisi, vaalea leipä, marjakeitot, banaani ja säilykehedelmätlähde?. Huonosti saattavat sopia esimerkiksi kaalit, sipuli, palkokasvit, paprika, nauris, lanttu, selleri, omena, tuoreet leivonnaiset, käristetyt ruoat, kuivatut hedelmät, makeutusaineet (ksylitoli, sorbitoli, ym.), voimakkaat mausteet, kahvi, olut, maito ja runsaasti hiilihappoa sisältävät juomatlähde?.
Hoito > Psykososiaaliset menetelmät

Lääkekorvaukset: Suomessa Kela maksaa erikoislääkärin B-lausuntoa vastaan tulehduksellisen suolistosairauden hoitoon käytetyistä lääkkeistä alempaa erityiskorvattavuutta (65 % vuonna 2023) ja maksukaton jälkeiset lisäkorvaukset.
Vammaistuki: Suomessa Kela voi maksaa lääkärin C-lausuntoa vastaan sosiaalitukea, kun sairaus aiheuttaa merkittävää haittaa, avuntarvetta ja erityiskustannuksia.
Sopeutumisvalmennuskurssit: Suomessa Kela ja Crohn ja Colitis ry järjestävät kursseja pitkäaikaissairauteen sopeutumisen edistämiseksi.
Psyykkinen tuki ja hoito: Psyykkiset ongelmat lisääntyvät erityisesti taudin vaikeusasteen kasvaessa, joten näiden tunnistamiseen ja hoitoon kiinnitetään erityistä huomiota.
Vessapassi: Suomessa potilasjärjestö Crohn ja Colitis ry on jakanut jäsenilleen kortteja, jota voi ulostuspakon ilmaantuessa näyttää toimipaikkojen henkilökunnalle tai muille ihmisille päästäkseen nopeammin vessaan.
Hoito > Muu hoito

Probiootti E. coli Nissle 1917 vähentää ilmeisesti pahenemisvaiheita lievässä koliitissa. Muista probiooteista ei näytä olevan toistaiseksi riittävästi näyttöä.
Rokotteet voivat tulla entistä hyödyllisimmäksi immuunipuutteisilla potilailla. Toisaalta hyvin immuunipuutteisilla ei käytetä heikennyttyjä taudinaiheuttajia sisältäviä rokotteita, sillä nämä voivat aiheuttaa vaikean taudin. Lievästi immuunipuutteisilla hyödyt ja haitat joudutaan punnitsemaan tapauskohtaisesti.
Ulosteensiirtoa ei ole toistaiseksi suositeltu paitsi toistuvassa Cl. difficile -infektiossa.
Leukosyyttiafereesista ei näytä olevan toistaiseksi riittävästi näyttöä.
Tiede

Eräässä eurooppalaisessa väestötutkimuksessa eniten linolihappoa saaneilla esiintyi 2,5-kertaa enemmän haavaista paksusuolentulehdusta. Jos tämä havaittu yhteys olisi vaikutus, runsas linolihapon saanti selittäisi noin 30 % tapauksista.
Eräässä tutkimuksessa uppopaistettua ruokaa päivittäin syöneillä esiintyi noin kolme kertaa enemmän haavaista paksusuolen tulehdusta verrattuna tällaista syömättömiin. Syynä saattaa olla esimerkiksi uppopaistetun ruoan sisältämä linolihappo. Samassa tutkimuksessa runsaasti virvoitusjuomien, makeiden herkkujen, sipsien ja lihajalosteiden kaltaisia valmisruokia nauttivilla esiintyi noin 50 % enemmän haavaista paksusuolen tulehdusta kuin niitä nauttimattomilla (eräiden muiden riskitekijöiden vakioimisen jälkeen). Yhtenä syynä voivat olla valmisruoan sisältämät emulgaattorit, maltodekstriini ja titaanioksidi, koska ne saattavat häiritä suolistoflooraa. Suolan, prosessoimattoman lihan, meijerituotteiden, tärkkelyspitoisen ruoan, hedelmien, vihannesten ja palkokasvien nauttiminen ei ollut yhteydessä haavaisen paksusuolen tulehduksen esiintyvyyteen.
Haavainen paksusuolitulehdus saattaa lievittyä tahallisesti elimistöön päästetyillä loisilla, kuten hakamadoilla ja piiskamadoilla.
Yhteiskunta > Tunnetut sairastuneet

Minna Kauppi, suunnistaja
Conny Karlsson, kuulantyöntäjä, joutui keskeyttämään tilapäisesti sairauden takia uransa vuonna 2007
Darren Fletcher, skotlantilainen jalkapalloilija
Teemu Ramstedt, suomalainen jääkiekkoilija
Glenn Frey, Eagles-yhtyeen perustajajäsen ja myöhemmin soolouran luonut muusikko.
Käärijä, suomalainen rap-artisti, Suomen edustaja Eurovision laulukilpailussa 2023
Aiheesta muualla

Wikimedia Commonsissa on kuvia tai muita tiedostoja aiheesta .
Crohn ja Colitis ry
Kyoto Encyclopedia of Genes and Genomes (KEGG): Ulcerative colitis (englanniksi)
Mayo clinic: Ulcerative colitis (englanniksi)
Tulehduksen sijainti haavaisessa paksusuolitulehduksessa ja Crohnin taudissa tyypillisesti.
Katja Haarla

Katja Haarla eli Čiske Jovsset Biret Hánsa Outi Gáddjá (s. 2000) on saamelainen tanssija-koreografi, joka on kotoisin Utsjoelta Dalvadaksen kylästä. Haarla kouluttautui ammattitanssijaksi Suomen Kansallisoopperan ja -baletin Balettioppilaitoksessa vuosina 2016– 2019. Sen jälkeen hän opiskeli nykytanssia ja koreografiaa brysseliläisessä Performing Arts Research and Training Studios -tanssioppilaitoksessa ja valmistui tanssitaiteen kandidaatiksi vuonna 2022. Haarla on ollut kiinnostunut muun muassa kollektiivisista olemisen tavoista sekä tanssin tarjoamasta mahdollisuudesta kommunikoida sanattomasti liikkein ja elein.
Yhdessä kaksossisarensa Birit Haarlan kanssa hän valmisti koreografian ja esiintyi Marja Helanderin tanssielokuvassa Eatnanvuloš Lottit – Maan sisällä linnut (2018) sekä Pauliina Feodoroffin ohjaamassa esityksessä Matriarkaatti vuoden 2022 Venetsian biennaalissa. Sisarukset palkittiin vuonna 2024 Tanssin nuori tekijä -palkinnolla merkittävistä ansioistaan ja pioneerityöstään saamelaisen kulttuuriperinnön tuomisesta esille tanssin alalla.
Palkinnot ja tunnustukset

Tanssin nuori tekijä (2024)
Aiheesta muualla

Katja Haarlan ja Birit Haarlan haastattelu TINFO:n verkkosivuilla.
Rosie Mulari

Rosie Mulari (s. n. 2006) on suomalainen keppihevosurheilija ja yrittäjä. Hän voitti Yhdysvaltain keppihevosmestaruuden vuonna 2024.
Ura

Mulari aloitti keppihevosharrastuksen 7-vuotiaana. Hän on voittanut urallaan noin 300 keppihevoskilpailua ja erikoistunut kouluratsastuksen vapaaohjelmaan. Mulari voitti elokuussa 2024 ensimmäiset Yhdysvaltain keppihevosmestaruuskilpailut.
Mulari pyörittää keppihevosyritystä, joka valmistaa keppihevosia ja niiden varusteita sekä järjestää kesäleirejä. Hän toimii myös valmentajana.
Medianäkyvyys

Mularin urasta ovat kirjoittaneet muun muassa The Times ja The Washington Post. Tekeillä on sekä yhdysvaltalainen että norjalainen dokumenttielokuva, joissa hän esiintyy.
Elina Viinamäki

| Elina Viinamäki> Henkilötiedot |
| --- | --- |
Syntynyt: 1971 Salla
Ammatti:  kirjailija
Kirjailija
Tuotannon kieli: suomi
Aiheesta muualla
Löydä lisää kirjailijoitaKirjallisuuden teemasivulta
Elina Viinamäki (s. 1971 Salla, Suomi) on suomalainen kirjailija ja opettaja. Hänen esikoisteoksensa, novellikokoelma Vaimoni – ja muita henkilökohtaisia asioita (Atena, 2021) oli ehdolla Helsingin Sanomien kirjallisuuspalkinnon saajaksi. Kriitikko Outi Hytösen mukaan esikoisteos sisältää yhdeksän hyytävää ihmiskuvausta, jotka "näyttävät ihmisen paljaana ja kauheimmillaan. Ahdistavista tilanteista kerrotaan rauhallisesti ja tunteilematta", ja Viinamäki "on testannut novelleissaan mitä tapahtuu, kun kuvitelmat tai päässä pyörivät häiritsevät ajatukset saavat vallan ja alkavat määrittää todellisuutta." Viinamäen toinen teos, romaani Käypä hoito (Atena, 2024), oli ehdolla vuoden 2025 Runeberg-palkinnon saajaksi.
Teokset

Käypä hoito. Romaani. Jyväskylä: Atena, 2024.
Vaimoni – ja muita henkilökohtaisia asioita. Novellikokoelma. Jyväskylä: Atena, 2021.
Jerry Trainor

| Jerry Trainor |
| --- | --- |
 Trainor vuonna 2021.
Henkilötiedot
Koko nimi:  Gerald William Trainor
Syntynyt: 21. tammikuuta 1977 (ikä 48) San Diego
Kansalaisuus:  Yhdysvallat
Ammatti:  näyttelijä, muusikko
Näyttelijä
Aktiivisena:  2000–
Aiheesta muualla
IMDb 
Gerald William "Jerry" Trainor (s. 21. tammikuuta 1977 San Diego, Yhdysvallat) on yhdysvaltalainen näyttelijä, joka on tullut tunnetuksi Nickelodeonin sarjasta Drake & Josh sekä iCarly. Hänen ensimmäinen roolinsa televisiossa oli Yli synkän virran -sarjassa. Trainor on valmistunut Kalifornian yliopistosta.
Dane Cook

Dane Cook vuonna 2011.
Dane Jeffrey Cook (18. maaliskuuta 1972) on yhdysvaltalainen koomikko ja näyttelijä.
Ura

Hän oli yksi ensimmäisiä internetiä ja sosiaalista mediaa markkinoinnissa hyödyntäviä koomikoita. Hän oli ensimäinen koomikko jonka komedia-albumi pääsi Billboardin top4-listalle kahdesti. Vuonna 2007 hänestä tuli toinen koomikko (Andrew Dice Clayn jälkeen), joka esiintyi useammassa showssa loppuunmyydyllä Madison Square Garden -areenalla.
Cookin huumori perustuu pääosin hänen omiin havaintoihinsa, ja hänen esityksiinsä kuuluu aiheita auto-onnettomuuksista nörttikulttuuriin ja työskentelyyn pikaruokaravintolassa. Cook tunnetaan omista slangitermeistään, kuten ”BK Lounge” (Burger King) ja ”sangwich” (sandwich).
Cook nousi suosioon 2000-luvun alussa Comedy Centralin kautta ja hyödynsi Myspacea fanien kanssa yhteydenpitoon. Vuonna 2003 hän julkaisi ensimmäisen komedia-albuminsa Harmful If Swallowed. Hänen toinen albuminsa Retaliation (2005) nousi Billboardin listan kärkeen ja teki Cookista yhden aikansa suosituimmista koomikoista. Samana vuonna hän kiersi Yhdysvaltoja ”Tourgasm”-kiertueella ja isännöi Saturday Night Live -ohjelmaa, jossa hän teki historian pisimmän monologin. Cook tunnetaan myös ”Superfinger” (Su-Fi) -käsimerkistä, jonka hän kehitti komediallisena ”päivityksenä” perinteiselle keskisormieleelle.
Cookin uraan on liittynyt myös kiistoja, kuten syytöksiä Louis C.K.:n materiaalin kopioinnista, mutta hän ei ole kommentoinut asiaa julkisesti.
Hän on myös luonut uraa elokuvanäyttelijänä, kuten miespääosat komediaelokuvissa Kuukauden koheltajat (Employee of the Month, 2006), Good Luck Chuck (Good Luck Chuck, 2007) ja Tyttösi sun ja mun (My Best Friend's Girl, 2008) sekä miessivuosa Kevin Costnerin tähdittämässä elokuvassa Mr. Brooks (Mr. Brooks, 2007).
Tulen ja jään laulun maailma

Tulen ja jään laulun maailma on yhdysvaltalaiskirjailija George R. R. Martinin luoma kuvitteellinen maailma, johon hänen Tulen ja jään laulu -kirjasarjansa ja sen spin-offit sijoittuvat. Valtaosa tarinoissa mainituista paikoista sijaitsee joko Westerosin tai Essoksen mantereilla.
Ajanlasku

Maailmassa ajanlasku alkaa, kun Aegon Valloittajana tunnettu Aegon I Targaryen valloittaa Westerosin. Tämän jälkeistä aikaa kuvataan kirjainlyhenteellä jv. (jälkeen valloituksen) ja sitä edeltävää aikaa lyhenteellä ev. (ennen valloitusta) tai englanniksi AC (engl. After Conquest) ja BC (engl. Before Conquest).
Westeros

| Westerosin seitsemän kuningaskuntaa> Suomenkielinen nimi | Westerosin seitsemän kuningaskuntaa> Englanninkielinen nimi |
| --- | --- |
Dorne
Jokimaat: The Riverlands
Kruunumaat: The Crownlands
Lakeus: The Reach
Laakso: The Vale
Länsimaat: The Westerlands
Myrskymaat: The Stormlands
Pohjoinen: The North
Rautasaaret: The Iron Islands

Westeros on manner, joka muistuttaa muodoltaan Isoa-Britanniaa ja vastaa Martinin mukaan kooltaan Etelä-Amerikkaa. Idässä mannerta rajaa Kapeameri, jonka vastakkaisella puolella on toinen manner, Essos. Lännessä Westeros päättyy Auringonlaskun-mereen. Merentakaisia alueita ei tunneta, vaikka meren yli on yritetty purjehtia monia kertoja. Pohjoisessa Muuri erottaa Muurintakaisen alueen muusta mantereesta ja Seitsemästä kuningaskunnasta. Seitsemän kuningaskunnan pääkaupunki on mantereen itärannikolla sijaitseva Kuninkaansatama.
Westeros > Dorne

Dorne on Westerosin eteläisin kuningaskunta, ja se on tunnettu vuoristoistaan ja rutikuivista aavikoistaan. Dorne oli alkujaan yhteydessä Essosiin maasillalla, jonka Metsän lapset kuitenkin tuhosivat sodassaan Ensimmäisiä ihmisiä vastaan. Dorne pysyi vuosituhansien ajan hyvin hajanaisena pienten kuningaskuntien alueena, mutta yhdistyi yhden hallitsijan alaiseksi, kun rhoynelaisten kuningatar Nymeria liittoutui Mors Martellin kanssa. Aegon I Targaryen ei onnistunut valloittamaan Dornea, vaan alue liitettiin Seitsemään kuningaskuntaan vasta miltei 200 vuotta myöhemmin Daeron II Targaryenin hallitsijakaudella.
Westeros > Kruunumaat > Kuninkaansatama

Kuninkaansatama (engl. King’s Landing) on Seitsemän kuningaskunnan pääkaupunki.
Westeros > Kruunumaat > Lohikäärmekivi

Lohikäärmekivi (engl. Dragonstone) on linna, joka sijaitsee samannimisellä saarella Kapeallamerellä, Mustalahden suulla. Se kuuluu Targaryenin suvulle Robert Baratheonin käynnistämään Robertin kapinaan saakka, minkä jälkeen tämä luovuttaa sen pikkuveljelleen Stannisille.
Volantislaiset rakensivat Lohikäärmekiven kauppasatamaksi, kun Valyria valloitti Volantiksen. Kirjoissa linna on tehty tuliperäisestä kivestä veistetyistä lohikäärmeistä. Game of Thrones -televisiosarjassa se esitetään synkkänä, mutta siitä huolimatta palatsimaisena rakennelmana. Linnan karttahuone on saanut inspiraatiota Sri Lankalla sijaitsevasta kivilinnoitus Sigiriyasta. Huoneen yksi huomiota herättävimmistä osista on pitkä karttapöytä, jossa maamerkkeinä on käytetty luita, korukiviä ja -metalleja.
Westeros > Jokimaat

Jokimaat (engl. The Riverlands) kattavat Kolmikärkijoen alueen. Alue sijaitsee keskeisellä paikalla Westerosissa ja joen takia sen maaperä on viljavaa. Jokimailla on pitkä historia alueena, joka ei ollut kuningaskunta, vaan joka kuului vuoronperään Myrskykuninkaille ja rautasyntyisille. Jokimaiden kuningaskunta syntyi, kun Aegon Valloittaja erotti alueen Rautasaarista.
Westeros > Jokimaat > Harrenhalli

Harrenhalli on ”kolossaalinen” linna Jokimailla. Sen rakennutti Jokimaiden viimeinen kuningas Harren Musta ennen Aegon Targaryenin aloittamaa valloitusta, ja sen rakentaminen kesti 40 vuotta. Valloituksen aikana linna raunioituu lohikäärmeiden polttaessa sen, mutta se on kunnostaan huolimatta vaikuttava näky ja haluttu omistuskohde.
Westeros > Jokimaat > Vuolasvirta

Vuolasvirta (engl. Riverrun) on Tullyn suvulle kuuluva linna Jokimailla.
Westeros > Laakso

Laakso (engl. The Vale) on Arrynin suvun hallussa oleva vuoristoinen kuningaskunta.
Westeros > Lakeus

Lakeus (engl. The Reach) on Westerosin väkirikkain kuningaskunta ja hedelmällistä viljelysmaata.
Westeros > Lakeus > Kylmäkaivanto

Kylmäkaivanto (engl. Coldmoat) on Lakeudella sijaitseva linna, jota ovat pitäneet hallussaan sekä Osgreyn että Verkontekijän suvut. Sen rakennutti Perwyn Osgrey eli Perwyn Ylväs. Linna on saanut nimensä sen vallihaudan mukaan, ja sitä kuvaillaan suurempiin linnoihin verrattuna vaatimattomaksi. Osgreyt menettivät linnan, kun Ormond Osgrey vastusti kuningas Maegor Targaryenia, ja se siirtyi myöhemmin Verkontekijöiden haltuun.
Westeros > Lakeus > Turvapaikka

Turvapaikka (engl. Standfast) on linnaksi kutsuttu iso torni mäen huipulla. Se rakennettiin alun perin mustasta kivestä, mutta romahdusta seuranneiden korjaustöiden jälkeen sen yläosa on tehty vaaleanharmaasta kivestä. Martinin ”Valan vannonut miekkamies” -kertomuksessa sitä hallitsee ser Celton Osgrey.
Westeros > Myrskymaat

Myrskymaat (engl. The Stormlands) on myrskyistään tunnettu alue Westerosin lounaisosassa, Dornen pohjoispuolella. Sen merkittävin linnoitus on Myrskynpää (engl. Storm’s End), jonka rakentamiseen osallistui myös Brandon Rakentaja.
Westeros > Myrskymaat > Suvilinna

Suvilinna (engl. Summerhall) on Targaryenin suvulle kuuluva linna, jota he käyttävät kesäpalatsina. Se tuhoutuu Suvilinnan tragediaksi kutsutussa tulipalossa. Linna syttyy tuleen, kun kuningas Aegon V Targaryen yrittää saada lohikäärmeenmunia kuoriutumaan käyttämällä taikuutta.
Westeros > Pohjoinen

Pohjoinen  (engl. The North) on aina ollut Westerosin suurin kuningaskunta. Se oli myös ainoa kuningaskunta, jota ihmisrotu andalit eivät valloittaneet, vaan joka jäi Ensimmäisten ihmisten haltuun.
Westeros > Pohjoinen > Talvivaara

Talvivaara (engl. Winterfell) on linna Pohjoisen kuningaskunnassa. Starkin suvun perustajajäsen, Pohjoisen kuningas Brandon Rakentaja, rakennutti linnan ja se on pysynyt suvun hallussa siitä asti.
Game of Thrones -televisiosarjassa esiintyvä linna suunniteltiin kuvaamaan Starkeja: sen tuli olla jykevä, yksinkertainen ja ankara. Sarjan ensimmäisessä jaksossa Talvivaarana toimi Dounen linna Skotlannissa ja myöhemmin sarjaa kuvattiin myös Wardin linnassa Pohjois-Irlannissa. Toisen kauden kuvauksia varten Moneyglassin kylään, Pohjois-Irlantiin rakennettiin uusi linna.
Westeros > Rautasaaret

Rautasaariksi (engl. Iron Islands) kutsutaan kivistä saaristoa Westerosin länsirannikolla. Saaristoa asuttavat ensimmäisistä ihmisistä polveutuvat rautasyntyiset, jotka tunnetaan ylpeinä ryöstelijöinä. Aluetta on hallinnut Greyjoyn suku siitä asti, kun Vickon Greyjoy vannoi uskollisuutta Westerosin valloittaneelle Aegon Targaryenille. Saaria on yhteensä 31, ja niistä seitsemän on asutettuja.
Game of Thronesissa Rautasaaret esitetään kosteana, vetoisena, kivisenä ja merenläheisenä paikkana. Rautasyntyisten puvut ovat tuulenpitäviä, tavarat yksinkertaisia ja väriltään kivenharmaita. Heidän haarniskoissaan käytetään nahkaa, niittejä ja nastoja.